Terminación -ain (toponimia)

A terminación -ain ye común en a toponimia de Navarra y deriva d'o latín -ANUS, indicador de propiedat.

Julio Caro Baroja comenta que as palabras bascas d'orichen latín como aingura que provienen d'una palabra con a secuencia -an- (como en este caso ANCORA), se desarrolla una -i- antes d'a n.

Tamién comenta que muitos d'os toponimos remataus en -ain son lugars y aldeyas chicoz que podeban corresponder en o periodo romano tardán a antigos fundi romanos, por un regular con 500-1.000 hectarias.

Acompanyan a antroponimos d'a epigrafía gala u aquitana (Centulo > Guendulain), antroponimos hispano-medievals (Belasco/Blasco/Blas > Belascoain), y sobretot romanos (Marcellus > Marcalain).

Julio Caro Baroja considera que Allín, Ancín, Barbarin y Morentin tienen una terminación -ín derivada de -ain (ye documentau Morentain).

Son intresants porque reflexan como os bascoparlants conoixioron y adaptoron os toponimos romanos orichinals, por eixemplo en Marcalain y Urbicain se mantién a pronunciación /k/ d'as CE, CI latinas, que en as luengas romances d'arredol evolucionoron primero ta /che/, /chi/ y rematoron como /ce/, /ci/ en aragonés y castellano.

Bi ha toponimos equivalents remataus en -ano: 
En Navarra: Abinzano, Amillano, Guirguillano, Liquiniano. 
En Alaba: Abornicano, Apricano, Arriano.
En Bizcaya: Sollano, Libano.

En Guipuzcua y sobretot en territorio francés bi ha toponimos equivalents remataus en -ao u en -aun:
Atano, Ataun, Galdacano, Galdakao.

En l'Alto Aragón, especialment en Sobrarbe bi ha toponimos remataus en -aín que encara que bel autor como Antonio Beltrán Martínez los han relacionaus con a terminación toponimica navarra -ain, pareixen tener unatro orichen.

 Lista de toponimos remataus en -ain 
Asiaín.
Astrain.
Azterain.
Barañáin.
Barbatain.
Belascoáin.
Berasoain.
Cembulain.
Guerendiain.
Guendulain.
Indurain.
Laquidain.
Luperiain.
Makirriain.
Marcalain.
Paternain.
Senosiain.
Urbicain.
Ballariain.

 Bibliografía 
 Julio Caro Baroja: Los pueblos de España. Alianza Editorial, 2003.

Categoría:Sufixo toponimico